Hekk kif ninsabu ftit xhur biss ‘il bogħod mill-bidu tal-kampjonat tat-Tazza tad-Dinja fil-Brażil, ġemgħa ta’ nies inġabret quddiem il-ħanut ta’ Anastasi bil-ħsieb li jsibu l-istickers li jonqoshom biex jgħaqqdu l-album. Bħal kull darba li tittella’ din il-kompetizzjoni, qed terġa’ tirrepeti ruħha d-drawwa fejn ikunu bosta d-dilettanti li jinġabru fi Triq il-Merkanti biex ipartu l-istickers tal-football abbinati mat-Tazza tad-Dinja u jgħaqqdu l-album tal-Panini. Dalgħodu tvm.com.mt seta jinnota diversi kollezzjonisti jinġabru ħdejn il-ħanut ta’ Anastasi, ikona għat-tpartit tal-istickers, u li ilu aktar minn 40 sena l-aġent tal-Panini f’Malta. Kollha kemm huma jpartu, jbiegħu jew jixtru dik l-isticker li ma rnexxielhomx isibu. Anastasi jistqarr li kollox beda minn daqsxejn ta’ ritratt li kien ġablu missieru meta kien għad kellu biss 17-il sena fejn ftit wara li tefgħu fil-vettrina spiċċa biegħu mill-ewwel. L-albums tal-istickers ta’ Panini ilhom jinbiegħu f’Malta mill-1970 bl-ewwel okkażjoni tkun it-Tazza tad-Dinja li ntlagħbet fil-Messiku.